Pa tref sy twee kinders dood in bed aanArgieffoto: Kent Williamson ŉ Pa het Sondag sy twee kinders dood in hul ma se huis aangetref. Samuel Sebola, woordvoerder van die polisie, het gesê die pa en die ma van die kinders ervaar al glo weke lank probleme in hul verhouding. “Die pa het ŉ oproep van die ma se werkgewer ontvang dat sy al vir drie dae nie by die werk opgedaag het nie. Hy is toe na die ma se huis in Stinkwater net noord van Pretoria om na die kinders te gaan omsien.” Die pa het aan die polisie gesê die hek na die huis was gesluit. “Die eienaar van die huis het toe saam met die pa gegaan om die huis vir hom oop te sluit,” het Sebola gesê. “Hulle kon daarin slaag om die voordeur oop te sluit, maar kon dit nie oopkry nie. Iets het die deur versper. Hulle kon toe wel deur die agterdeur die huis binnegaan,” het Sebole verduidelik. Die tweejarige seuntjie en sewejarige dogtertjie is in ŉ bed aangetref. “Hulle is met komberse toegegooi asof hulle geslaap het. Hy het gesien hulle haal nie asem nie en het dadelik die polisie gebel,” het Sebola gesê. Die ma het glo ook Saterdag die pa gebel en gesê sy is in Limpopo. Volgens Sebola is daar glo geen ooggetuies nie, maar bure het die ma Saterdagmiddag die laaste keer gesien. Twee sake van moord word ondersoek.